《叔白亡，王蜀子致书相吊，报以叔白所遗洋刀，并《刀赋》，兼寄此诗》
清代·李宪噩

人事自不齐，天道宁可问？逐逐千庸愚，落落数才俊。

举眼见成千，谁能识利钝？从古抱才士，湮没赍此忿。

所赖贤者知，犹有千秋论。慨为当世惜，不独一身困。

夭寿数之常，得此可无恨。蛮刀不华饰，都市顽铁溷。

一朝遇有心，倾赀买不吝。取以试割切，无物可迎刃。

遂作感刀赋，自有虹光喷。寓物本非留，聊托抒其闷。

其人苟不朽，此刀何用殉？代为知己酬，金错尚无逊。

作者简介：李宪噩，字怀民，以字行。号十桐，高密人。诸生。有《十桐草堂诗集》。